  Виталий Пронин Россилэн Президентэз Владимир Путин Госсоветлэсь алигес ортчем кенешсэ сӥзиз конкуренцилы. Улосвылъёслэн тӧрооссылы со вераз: экономикаын вожвылъяськонэз азинтон - валтӥсь ужпум. Пайдаез ӧвӧл?Ижкарысь ужбергатӥсь Иван Петров лэсьтӥськонэн выре. Гуртысь потэм ачиз кадь ик эшъёсыныз нырысь медъяськыса ветлӥз, ужаны дышетскиз, адӟиз, кызьы шедьтоно заказчикъёсты, кызьы соосын кусып тупатоно.Ог 10 ар талэсь азьло аслэсьтыз огазеяськонзэ кылдытӥз. Дораз ог 40 адямиосты кутӥз, удыссэ паськытатӥз. Техниказэ выльдэ. Интыын сылыса, пе, я мукет ужбергатӥсьёс, я бадӟым предприятиос лёгалозы. Ялан уж утчано.Заказъёс кулэ ке, малы пӧртэм тендеръёсы но торгъёсы уд пыриськы кадь? Али элькун, кар но ёрос кивалтон ёзъёс, кыӵе ке ужез быдэстоно яке вуз басьтоно ке, торгъёс ортчытыны кулэ. Но Иван Петров отчы уг пыриськылы, валэктэ: ми кадьёслы со гочатон выллем гинэ. Вожвылъяськонлэсь уг кышкаськы. Но азьло ик тодмо ни, кинъёс отын вормозы. Юнме дырме быдтэме уг поты, пе.Тазьы малпасьёс ӧжыт ӧвӧл. Конкуренция кылдытон но монополиосын нюръяськон сярысь законъёс кемалась кутэмын ни. Отчы ялан выльдонъёс, тупатонъёс пырто. Но огшоры калык понна но, бюджет понна но солэсь пайдаез туж ӧжыт.Аслад мед луоз Озьы луыны кулэ ӧвӧл ни, шуэ Президент. Экономика но улон-вылон азинскозы, ваньмызлы ужаны одӥг кадь луонлыкъёс кылдытыса гинэ. Югдурез тупатон вылысь кылем ар пумын Владимир Путин конкуренциез азинтонлы сӥзем указ юнматӥз. Со вылэ пыкиськыса, федерал, улосвыл но муниципал кивалтон ёзъёс азе ужпумъёс пуктэмын. Россиысь Госсоветлэн кенешаз котькудзэ рос-прос эскеризы.Югдурез возьмато лыдпусъёс. Миым антимонопольной законъёсты тӥян учыръёс пӧлысь 1,2 процентэз гинэ федерал ёзъёс бордысь потэмын. Кылемез ваньмыз улосвыл но муниципал кивалтон ёзъёслэн янгышъёссы яке тырмымтэоссы.Котькыӵе урод ке но, асламез мед луоз... Озьы малпало куд-ог кивалтӥсьёс но пӧртэм ужъёсты, заказъёсты нырысь ик оско асьсэ улосвылысь предприятиослы. Вылаз ик, ӵемысь со луо унитарной предприятиос, вераз Госсоветлэн кенешаз Удмуртилэн Тӧроез Александр Бречалов. Сыӵе МУП яке ГУП одӥг нуналэн уло. Малы азьланез сярысь сюлмаськод. Марысь мар ке, бюджет юрттоз ай. Соослы торгъёс пыр быдэстыны оскем ужъёс пумысен эскерисьёслэн но, калыклэн но трос юанъёссы луо. Экономика бадӟым ыштонъёс адӟе.Унитарной предприятиосты акциосын огазеяськон карон но ӵемысь ньӧмыз понна гинэ ортчылэмын. Тросэз озьы ик кунлэн шуныт бурд улаз кылизы, 100 процент акциоссэс кунлы ик кельтыса. Кылсярысь, али Удмуртиын бадӟым эскерон уж мынэ, макем трос пайда вае элькунлэн ваньбурез. Йылпумъянъёс лэсьтэм бере учкозы, кудзэ предприятиез, огазеяськонэз вузано, кудзэ мукет сямен азинтоно.Шырнъян амал Конкуренциез нырысь ик азинтыны косэмын 12 удысъёсын, кылсярысь, социальной услугаосты сётон, гурт удыс, сюрес лэсьтон, телекоммуникациос, ЖКХ, газ кыскон но мукет. Элькунысьтымы куд-ог удысъёсын зэмос вожвылъяськон кылдэмлэн пайдаез шӧдӥськиз ни.Монополиосын нюръяськонъя службалэн элькун ёзэз (УФАС) сак чакла, кызьы ортчо аукционъёс. Ижкарысь сюрес хозяйствоя но благоустройствоя служба котькуд ар торгъёс ортчытъя - город сюресъёсты тупатъяны мылкыд карисьёсты быръе. 2015-тӥ, 2016-тӥ аръёсы со аукционъёс чотын бюджетысь 1 манет но шыръямын ӧй вал. Мамында коньдон бордысен кутскиз вуз карон, сомындаен ик йылпумъяськылӥз, шуэ элькун УФАС-лэн кивалтӥсез Михаил Маренников. УФАС шараяз, мар бордын ужпум. Сюрес тупатъян трос удысъёсты огазея. Татын пӧртэм материалъёс басьтоно яке поттоно, трос пумо ужъёсты быдэсъяно. Аукционэз радъясьёс сое ваньзэ одӥг лотэн аукционэ потто вылэм. Сомында ужез бергатыны быгатӥсь огазеяськонъёс 2-3 сяна ӧвӧл бере, соос ик асьсэлы кулэ дунъёс пуктылӥзы. Юромо бадӟыматэм 1 лотэз УФАС 8 лотлы люкыны косӥз. Озьы муниципал заказ понна вожвылъяськисьёс тросгес луизы. Миым та аукционын 169 миллион манет шыръямын вал ни. Юромо бадӟыматэм лотэн торгъёсты радъясь 2 кивалтӥсьёсты быдэн 15 сюрс манетэн штраф тырытӥзы.Эдуард Степанов  